AFRIKAANSE OPSOMMING: Hierdie tesis beskryf die heraanleg van 'n klein heliostaat toets fasiliteit en die ontwikkeling en implementering van 'n geskikte web-gebaseerde kontrole-stelsel. Die fasiliteit is operasioneel en beskikbaar vir kleinskaalse gekonsentreerde sonkrag navorsing met 12 operasionele heliostate, met 'n totale spieëlarea van 24 vierkante meter. Aangesien die fasiliteit vir navorsingsdoeleindes gebruik gaan word, is die beheerstelsel ontwerp om aanpasbaar te wees met 'n maklike aanvangs- en kalibrasieproses. Die grafiese gebruikerskoppelvlak is gebruikersvriendelik en logies uitgelê. Dit stel die stelseloperateur instaat om die heliostate op 'n veilige en doeltreffende manier te beheer, sonder dat baie opleiding benodig word. Aangesien die grafiese gebruikerskoppelvlak web-gebaseer is, kan dit op enige toestel met 'n internet konneksie geopen word, sodat die operateur die fasiliteit van 'n slimfoon kan beheer buite die grens van die beheerkamer. Hierdie kenmerk maak die stelsel robuust in die sin dat die werking daarvan nie afhanklik is van 'n spesifieke rekenaar, of geïnstalleerde sagteware op 'n rekenaar of toestel nie. Aan die einde van die projek was die funksionele Helio40-fasiliteit gebruik om gekonsentreerde sonstraling vir 'n eksperimentele ontvanger navorsingsprojek te lewer. Hierdie toetse was die eerste aktiewe ontvanger toetse wat uitgevoer was deur gebruik te maak van die Helio40-fasiliteit, deel van STERG se hoë temperatuur laboratorium, geleë op die dak van die meganiese ingenieurswese gebou by Stellenbosch Universiteit.